Správa zo zahraničnej pracovnej cesty 

1.  Účastníci ZPC:
Andrej Piovarči, odbor vysokoškolského vzdelávania, Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1, anglický, nemecký jazyk

2.  Zahraničná pracovná cesta:
Belgicko, Brusel, 13. – 15. november 2016 
Účel cesty: účasť v pracovnej skupine Modernizácia vysokoškolského vzdelávania (ET2020) 
Organizátor: Európska komisia
Adresa podujatia: Brusel, Rue Joseph II 70
Financovanie ZPC: Európska komisia (EK)

3.  Rámcový program pobytu:
13.11.2016: večer prílet do Bruselu
14.11.2016: celodenná účasť v pracovnej skupine
15.11.2016: od 9:30 do 13:00 účasť v pracovnej skupine, večer odlet do Viedne, príchod do Bratislavy

4.  Stručný priebeh rokovaní, resp.  študijného pobytu:
Rokovanie pracovnej skupiny otvorila Margaret Waters (EK) a informovala o programe oboch dní. Nasledovala informácia o konferencii Fostering and Development of Talent v Bratislave (A. Piovarči). Zástupca Talianska v následnej neformálnej diskusii navrhol, aby téma talent pokračovala projektom na EÚ úrovni. V ďalšom bode Julie Anderson (EK) poskytla informáciu o Peer Learning Activity v Budapešti (8-9. September 2016). Zdôraznila potrebu diverzifikácie vysokých škôl (VŠ) a ich profilácie, spoluprácu medzi VŠ, potrebu rozvíjať infraštruktúru a ľudský kapitál. A. Piovarči prezentoval hlavné závery stretnutia generálnych riaditeľov pre vysokoškolské vzdelávanie v Bratislave (17. – 18. október 2016): výsledky diskusie o úlohe VŠ v regiónoch (potreba stratégie podpory VŠ, koordinácie s regiónmi, problémy s nastavením financovania a meraním výsledkov) a tiež z diskusiu o získavaní dát o absolventoch (graduate tracking).   
Pracovná skupina sa následne venovala týmto témam: 
•	Plánované spojené PLA na Malte (dve pracovné skupiny budú spoločne diskutovať),  diskusia v skupinách viedla k návrhom tém PLA Malta (digitálne vzdelávanie: doplnok alebo substitút?, vládne stratégie – Fínsko, Francúzsko - FUN project, iniciatívy na úrovni inštitúcií).
•	Revízia dodatku k diplomu a analýza možnosti jeho digitalizácie na Európskej úrovni: prebieha formou analýzy externou firmou PPMI (Vilňus). Plánujú urobiť prieskum medzi absolventmi, zamestnávateľmi, s cieľom zistiť preferencie ohľadne (zmien) dodatku k diplomu. V apríli 2017 odporučia  postup. Zameriavajú sa však najmä na technickú stránku, digitalizáciu, nie na obsah alebo štruktúru. Rozsah: 48 krajín EHEA. Obsah rieši Bologna Follow-Up Group (advisory group 4).
•	Podpora a inklúzia študentov a pracovníkov so špeciálnymi potrebami: Prijímajúce inštitúcie dávajú k dispozícii Erasmus študentom a učiteľom rovnakú podporu ako vlastným študentom so špeciálnymi potrebami. Školy môžu uviesť formy podpory. Dodatočný grant z Erasmus+ programu na podporu: napr. sprievodca pre imobilného študenta. Pokrýva až do 100% vzniknutých nákladov na dodatočnú podporu. MapAbility – vyvinuté Erasmus Student Network – informuje o dostupnosti budov, kampusov pre postihnutých (VŠ musia dodať informácie). Prezentovala Daphne Scherer (EC, Erasmus+).
Pracovná skupina sa venovala v utorok prevencii extrémizmu a radikalizácie: 
•	Aktivity podporujúce prevenciu extrémizmu a radikalizácie: Východiskom je Parížska deklarácia z roku 2015. Zameriava sa na to, aby mladí ľudia získali sociálne a interkultúrne kompetencie, na podporu znevýhodnených detí, interkultúrny dialóg. Proces radikalizácie jednotlivca má rôzne dôvody (nedostatok príležitostí, problémy v detstve, xenofóbia, psychologické danosti), nedá sa zostaviť všeobecný profil. Opatrenia DG EAC: Vytvorenie siete pozitívnych role models (inšpiratívni ľudia pre mladých ľudí, ideálne pochádzajúci z problematických prostredí). Kredity pre študentov za dobrovoľníctvo. Kombinácia kurikula s obsahom podporujúcim občiansku participáciu (civic engagement). Posilnenie kritického myslenia a mediálnej gramotnosti. Opatrenia (návrh) na strane VŠ: Posilnenie vzťahu s komunitou.   
•	Prezentácia Holandska o predchádzaní radikalizmu na VŠ: Identifikácia možných prejavov na základe varovných signálov. V inštitúcii s 35 000 študentmi mali 20 prípadov za 3 mesiace (09/2016-11/2016). Následne poradenstvo a podpora, riešenie prípadov. Zdôrazňujú multidisciplinárny prístup pri riešení (pedagóg, vedenie VŠ, psychológ, prípadne bezpečnostné zložky).  
•	Akčný plán proti násilnému extrémizmu vo Francúzsku: akademické uznanie angažovania sa študentov v dobrovoľníctve/študentských asociáciách: musí isť o dlhšie trvajúce angažovanie sa (nie len 2 mesiace). Podporuje sa tiež atraktivita VŠ týmto spôsobom. Predpokladom uznania je správa o aktivite študenta. Študent po uznaní aktivity získava 2-6 ECTS kreditov/semester. Francúzsky zákon v rámci najnovšej úpravy predpokladá uznávanie aj podnikateľských aktivít študentov. 

5.  Odporúčané závery:
Odporúča sa účasť SR na PLA Malta (téma digitálne vzdelávanie). Odporúča sa venovať sa téme prevencie extrémizmu a radikalizácie na národnej úrovni. 
6.   Prehľad prinesenej dokumentácie a miesto jej uloženia
EK poskytla elektronický prístup k prezentáciám.

7.   Osobitne vyhodnotený očakávaný prínos ZPC
Prínosom účasti na podujatí bola výmena názorov a skúseností v rámci tematických workshopov a panelových diskusií. Získané informácie budú využité pri návrhu koncepcií na národnej úrovni.
  
8.    Spôsob zverejnenia výsledkov ZPC, prenos získaných informácií
     Adresár osôb a  organizácií, ktorým sa správa zaslala: 15A0, SVŠ, SMSEZ.

Súhlasím so zverejnením správy na internete.

Správu vypracoval: Andrej Piovarči
Dátum:  26.11.2016
Správu schválil:  Jozef Jurkovič

Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.